Sassa sê berigte oor gratis skoolklere is valsArgieffoto Die Suid-Afrikaanse agentskap vir maatskaplike sekerheid (Sassa) het Dinsdag gesê ŉ boodskap wat op WhatsApp versprei word dat dié instansie gratis skoolklere en skryfbehoeftes aanbied, is vals. “Dit is ontstellend dat sommige onsensitiewe mense tyd het om sulke vals nuus te versprei en met die emosies van behoeftiges te speel,” het die agentskap in ŉ verklaring gesê. Skole open Woensdag ná die feesseisoen. Die agentskap het gesê die boodskap kan “desperate ouers na Sassa se kantore stuur in plaas daarvan om hul kinders skool toe te neem”. Begunstigdes van maatskaplike toelaes word versoek om bedag te wees vir enige boodskappe op sosiale media wat “te goed klink om waar te wees”. “Dit is beter om Sassa direk te kontak by 0800 60 1011 om die egtheid van ŉ boodskap te bevestig. Persone wat dié boodskap ontvang het, word versoek om dit dadelik te verwyder en dit nie verder te versprei nie.”